b'\n_START_ARTICLE_\nHauhon taistelu\n_START_SECTION_\nTaustaa\n_START_PARAGRAPH_\nHuhtikuuta 6. p\xc3\xa4iv\xc3\xa4n\xc3\xa4 tapahtuneen valkoisten Tampereen valtauksen j\xc3\xa4lkeen alkoivat punaiset pian vet\xc3\xa4yty\xc3\xa4 l\xc3\xa4ntisest\xc3\xa4 Suomesta kohti it\xc3\xa4\xc3\xa4. H\xc3\xa4meenlinnaan oli kuun loppuun menness\xc3\xa4 ker\xc3\xa4\xc3\xa4ntynyt useita tuhansia Satakunnasta, Varsinais-Suomesta ja H\xc3\xa4meest\xc3\xa4 paenneita punaisia ja n\xc3\xa4iden perheenj\xc3\xa4seni\xc3\xa4\xc3\xa4n. Hangossa maihinnousseiden saksalaisten l\xc3\xa4hestyess\xc3\xa4 H\xc3\xa4meenlinnaa pakolaiset l\xc3\xa4htiv\xc3\xa4t liikkeelle 25. huhtikuuta tarkoituksenaan edet\xc3\xa4 Hauhon kautta Lahteen._NEWLINE_H\xc3\xa4meenlinnasta l\xc3\xa4hteneet punaiset joutuivat ennen Lahteen saapumistaan kolmeen isoon taisteluun. 26.\xe2\x80\x9327. huhtikuuta he kohtasivat Alvettulan kyl\xc3\xa4ss\xc3\xa4 Alvettulanjoen ylitt\xc3\xa4v\xc3\xa4\xc3\xa4 siltaa hallussaan pit\xc3\xa4neet valkoiset, mutta onnistuivat kiivaiden taistelujen j\xc3\xa4lkeen lopulta ylitt\xc3\xa4m\xc3\xa4\xc3\xa4n joen ja pakottamaan valkoiset vet\xc3\xa4ytym\xc3\xa4\xc3\xa4n puolustusasemistaan. Noin 4 000\xe2\x80\x935 000 pakolaisen kuormasto jatkoi matkaansa kohti Hauhon kirkonkyl\xc3\xa4\xc3\xa4, jonne he saapuivat viel\xc3\xa4 seuraavan illan ja y\xc3\xb6n aikana. Joukkoon liittyi my\xc3\xb6s pohjoisesta Lemp\xc3\xa4\xc3\xa4l\xc3\xa4n suunnasta saapuneita punaisia, jotka olivat tehneet l\xc3\xa4pimurron valkoisten linjojen l\xc3\xa4pi P\xc3\xa4lk\xc3\xa4neell\xc3\xa4 k\xc3\xa4ydyss\xc3\xa4 Laitikkalan taistelussa 24. huhtikuuta.\n_START_SECTION_\nValkoisten suunnitelma\n_START_PARAGRAPH_\nValkoisten tarkoitus oli vallata Hauhon kirkonkyl\xc3\xa4 varhain sunnuntaiaamuna 28. huhtikuuta k\xc3\xa4ynnistyv\xc3\xa4ss\xc3\xa4 hy\xc3\xb6kk\xc3\xa4yksess\xc3\xa4. Siihen l\xc3\xa4hdettiin suuresta vastustajan miesylivoimasta huolimatta, vaikka asia oli saatu selville jo ennen hy\xc3\xb6kk\xc3\xa4yksen alkua. Valkoiset ilmeisesti olettivat punaisten jo olleen lopullisesti ly\xc3\xb6tyj\xc3\xa4. _NEWLINE_Valkoisten puolelta taisteluun osallistui Keski-Pohjanmaan II reservipataljoona, jota komensi kapteeni Hjalmar S\xc3\xb6derman. K\xc3\xa4skyn saatuaan pataljoonan kolme komppaniaa l\xc3\xa4htiv\xc3\xa4t 27. huhtikuuta marssimaan Tuuloksesta Hauholle ja majoittuivat my\xc3\xb6h\xc3\xa4\xc3\xa4n illalla Sotjalan kyl\xc3\xa4\xc3\xa4n Hovinkartanon tilalle, joka sijaitsi noin viiden kilometrin p\xc3\xa4\xc3\xa4ss\xc3\xa4 Hauhon kirkonkyl\xc3\xa4st\xc3\xa4. Kartanoon oli jo aikaisemmin saapunut valkoisten tueksi l\xc3\xa4hetetty kenraalimajuri Konrad Wolfin komentaman prikaatin 11. polkupy\xc3\xb6r\xc3\xa4komppania, jolla oli mukanaan my\xc3\xb6s yksi kevyt vuoritykki. Noin 60 sotilaan vahvuinen saksalaisosasto oli pienen kahakan j\xc3\xa4lkeen ajanut Hovinkartanosta pois siell\xc3\xa4 majailleen punakaartin osaston.\n_START_SECTION_\nTaistelun kulku\n_START_PARAGRAPH_\nHovinkartanoon majoittuneet joukot l\xc3\xa4htiv\xc3\xa4t liikkeelle aamulla kello 6.. Id\xc3\xa4st\xc3\xa4 kohti Hauhoa marssineet valkoiset saivat vastaansa punaisten etuvartioiden kiv\xc3\xa4\xc3\xa4ritulta noin puolitoista kilometri\xc3\xa4 ennen kirkonkyl\xc3\xa4\xc3\xa4. T\xc3\xa4m\xc3\xa4n j\xc3\xa4lkeen komppaniat levitt\xc3\xa4ytyiv\xc3\xa4t mets\xc3\xa4maastossa ketjumuodostelmiin niin, ett\xc3\xa4 1. ja 3. komppania sijoittuivat maantien pohjoispuolelle, saksalaiset keskustaan tien molemmin puolin ja 2. komppania sen etel\xc3\xa4puolelle. Tarkoituksena oli edet\xc3\xa4 H\xc3\xa4meenlinnaan johtavalle maantielle ja est\xc3\xa4\xc3\xa4 punaisten liikkeellel\xc3\xa4ht\xc3\xb6. Saksalaisten tykki ajoi tuliasemaan kirkonkyl\xc3\xa4n peltoaukean laidalle ja alkoi ampua maantielle j\xc3\xa4rjest\xc3\xa4ytynytt\xc3\xa4 punaisten kuormastoa. _NEWLINE_Punaiset kuitenkin vastasivat tulitukseen omalla tykist\xc3\xb6ll\xc3\xa4\xc3\xa4n ja aloittivat v\xc3\xa4litt\xc3\xb6m\xc3\xa4sti hy\xc3\xb6kk\xc3\xa4yksen valkoisten ja saksalaisten rintamaa vastaan. Saksalaiset menettiv\xc3\xa4t pian tykkins\xc3\xa4 punaisille ja l\xc3\xa4htiv\xc3\xa4t per\xc3\xa4\xc3\xa4ntym\xc3\xa4\xc3\xa4n, jolloin rintaman keskiosa j\xc3\xa4i tyhj\xc3\xa4ksi. T\xc3\xa4m\xc3\xa4n j\xc3\xa4lkeen my\xc3\xb6s valkoiset joutuivat nopeasti sekasortoon, kun molempiin sivustoihin iskettiin ja he vet\xc3\xa4ytyiv\xc3\xa4t ep\xc3\xa4j\xc3\xa4rjestyksess\xc3\xa4 punaisten takaa-ajamana. Valkoiset p\xc3\xa4\xc3\xa4siv\xc3\xa4t kuitenkin lopulta saksalaisten suojatessa per\xc3\xa4\xc3\xa4ntym\xc3\xa4\xc3\xa4n usean kilometrin p\xc3\xa4\xc3\xa4h\xc3\xa4n Pyh\xc3\xa4j\xc3\xa4rven ja Kotkij\xc3\xa4rven v\xc3\xa4liselle kannakselle. L\xc3\xa4heisiss\xc3\xa4 Alvettulan ja Ellil\xc3\xa4n kyliss\xc3\xa4 oli valkoisten joukkoja, jotka kuulivat taistelun \xc3\xa4\xc3\xa4net, mutta hy\xc3\xb6kk\xc3\xa4ysk\xc3\xa4skyn puuttuessa ne eiv\xc3\xa4t l\xc3\xa4hteneet avuksi. _NEWLINE_Hy\xc3\xb6kk\xc3\xa4yksen torjumisen j\xc3\xa4lkeen punaisten kuormasto l\xc3\xa4hti liikkeelle ja suuntasi Kokkilan kyl\xc3\xa4n kautta kohti Tuuloksen Syrj\xc3\xa4ntakaa. Muutaman kilometrin p\xc3\xa4\xc3\xa4ss\xc3\xa4 Portaan kyl\xc3\xa4ss\xc3\xa4 ja viel\xc3\xa4 my\xc3\xb6hemmin vajaan seitsem\xc3\xa4n kilometrin p\xc3\xa4\xc3\xa4ss\xc3\xa4 Kokkilassa punaiset kohtasivat lis\xc3\xa4\xc3\xa4 vihollisen osastoja. My\xc3\xb6s ne joutuivat pahasti alivoimaisina v\xc3\xa4ist\xc3\xa4m\xc3\xa4\xc3\xa4n ja punaiset p\xc3\xa4\xc3\xa4siv\xc3\xa4t jatkamaan matkaansa kohti Syrj\xc3\xa4ntakaa, jossa alkoi uusi taistelu kello 21 aikaan illalla.\n_START_SECTION_\nTappiot\n_START_PARAGRAPH_\nPuolitoista tuntia kest\xc3\xa4neen taistelun aikana valkoiset menettiv\xc3\xa4t kaatuneina ja haavoittuneina noin 100 ja punaiset noin 70 miest\xc3\xa4. Suomen sotasurmat -tietokanta tuntee 47 kaatunutta valkoista ja 14 punaista, joista nelj\xc3\xa4 on naiskaartilaisia. Kun punaisten pakolaiskolonna oli j\xc3\xa4tt\xc3\xa4nyt Hauhon, ryhtyi suojeluskunta vangitsemaan pit\xc3\xa4j\xc3\xa4\xc3\xa4n viel\xc3\xa4 j\xc3\xa4\xc3\xa4neit\xc3\xa4 punaisia ja heit\xc3\xa4 teloitettiin muun muassa kirkonkyl\xc3\xa4n tuntumassa Vihni\xc3\xb6nm\xc3\xa4ell\xc3\xa4.\n_START_SECTION_\nMuistomerkit\n_START_PARAGRAPH_\nHauholla on useita vuoden 1918 taisteluihin liittyvi\xc3\xa4 muistomerkkej\xc3\xa4 ja hautapaikkoja. Kirkonkyl\xc3\xa4n Vihni\xc3\xb6ss\xc3\xa4 on joukkohauta, jonne on haudattu 75 teloitettua punaista. Paikalle pystytettiin muistomerkki 1947. Vuonna 1982 samaan paikkaan siirrettiin viel\xc3\xa4 42 eri puolilla Hauhoa teloitetun punaisen j\xc3\xa4\xc3\xa4nn\xc3\xb6kset. Hauhon kirkon pihassa puolestaan on Hauhon taistelussa kaatuneiden valkoisten muistomerkki, joka paljastettiin taistelun vuosip\xc3\xa4iv\xc3\xa4n\xc3\xa4 1924. Lis\xc3\xa4ksi Hauhon hautausmaalla on paikallisen suojeluskunnan vuonna 1918 pystytt\xc3\xa4m\xc3\xa4 muistomerkki.'